RO Jurnalul Oficial al Uniunii Europene C 375/2

Declarații referitoare la Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1)

2013/C 375/02

Declarația Comisiei cu privire la articolul 123 alineatul (5)

Scopul acestui articol este de a asigura faptul că există garanții ale unei independențe reale a autorităților de audit atunci când mărimea programului operațional presupune un risc mai mare, fără a pune în discuție modalitățile organizatorice ale acelor autorități de audit în cazul cărora independența și fiabilitatea reală este dovedită de experiența perioadei de programare 2007-2013.

Comisia va urmări în mod activ să aplice dispozițiile articolului 73 alineatul (3) din Regulamentul (CE) nr. 1083/2006 al Consiliului și ale articolului 73 alineatul (3) din Regulamentul (CE) nr. 1198/2006 al Consiliului astfel încât, în cazurile în care poate concluziona că au fost îndeplinite criteriile, va putea informa statul membru, cât mai curând posibil și înainte de sfârșitul lui 2013, că se poate baza în principal pe opinia autorității de audit.

Declarația Comisiei cu privire la articolul 22

1. Comisia consideră că scopul principal al cadrului de performanță este să stimuleze crearea efectivă a unor programe în vederea obținerii rezultatelor planificate și că, pentru aceasta, ar trebui aplicate măsurile de la alineatele (6) și (7).

2. În cazul în care Comisia suspendă plățile intermediare, parțial sau integral, aferente unei priorități în conformitate cu alineatul (6), statul membru poate continua să prezinte cereri de plată în legătură că prioritatea respectivă pentru a se evita dezangajarea în ceea ce privește programul, în conformitate cu articolul 86.

3. Comisia confirmă că va aplica dispozițiile de la articolul 22 alineatul (7) astfel încât să nu se producă o dublă pierdere de fonduri pentru îndeplinirea insuficientă a țintelor legată de absorbția slabă a fondurilor în cadrul unei priorități. În cazul în care angajamentele pentru un program au fost anulate în urma aplicării articolelor 86-88, iar valoarea sprijinului pentru prioritatea respectivă a fost redusă în consecință sau în cazul în care suma alocată priorității nu a fost utilizată în totalitate înainte de încheierea perioadei de programare, țintele relevante stabilite în cadrul de performanță sunt ajustate pro-rata în scopul aplicării articolului 22 alineatul (7).

Declarația Comisiei referitoare la textul de compromis cu privire la indicatori

Comisia confirmă că își va finaliza documentele de orientare cu privire la indicatorii comuni pentru FEDER, FSE, Fondul de coeziune și cooperarea teritorială europeană, în consultare cu rețelele de evaluare respective, care cuprind experți naționali în domeniul evaluării, în termen de 3 luni de la adoptarea regulamentelor. Respectivele documente de orientare vor cuprinde definiții pentru fiecare indicator comun, precum și metodologii de colectare și raportare a datelor privind indicatorii comuni.

Declarația comună a Consiliului și a Comisiei privind articolul 145 alineatul (7)

Consiliul și Comisia confirmă faptul că, în sensul articolului 145 alineatul (7) din RDC, trimiterea la termenul «legislația aplicabilă» în legătură cu evaluarea deficiențelor grave care afectează funcționarea eficace a sistemelor de gestiune și control include interpretarea acestuia de către Curtea de Justiție a Uniunii Europene, de Tribunalul Uniunii Europene sau de Comisie (inclusiv prin intermediul notelor interpretative ale Comisiei), aplicabilă la data la care au fost înaintate Comisiei declarațiile de gestiune, rapoartele anuale de control și opiniile de audit relevante.

Declarația Comisiei cu privire la tranziția operațiunilor din cadrul programelor operaționale ale politicii de coeziune din perioada de programare 2007-2013 în perioada de programare 2014-2020

Ca principiu general, statele membre trebuie să asigure faptul că toate operațiile sunt funcționale, adică încheiate și în uz, la data transmiterii documentelor de închidere, astfel încât cheltuielile aferente să fie declarate eligibile. Se reamintește că fiecare operațiune ar trebui să fie selectată și pusă în aplicare în așa fel încât să contribuie la îndeplinirea obiectivelor unui anumit program și ale unei anumite axe prioritare.

Statele membre sunt responsabile de definirea fiecărei operațiuni, inclusiv a domeniului de aplicare, a obiectivelor și a rezultatelor acesteia. Statelor membre li se oferă astfel flexibilitatea necesară pentru a selecta, în vederea acordării de sprijin, operațiunile care vor funcționa până la sfârșitul unei perioade de programare.

În mod excepțional și în cazuri justificate corespunzător, statele membre pot fi nevoite să ajusteze o operațiune selectată care nu poate fi încheiată până la sfârșitul perioadei de programare, transferând punerea în practică a acesteia către o a doua perioadă de programare. Comisia confirmă că această flexibilitate există sub rezerva respectării condițiilor prevăzute în scopul închiderii programului [orientări privind închiderea programelor operaționale adoptate în vederea asistenței din partea Fondului european de dezvoltare regională, a Fondului social european și a Fondului de coeziune (2007-2013)]. Într-un astfel de caz, cele două etape constituie operațiuni separate care vor fi puse în aplicare fiecare în conformitate cu normele aplicabile perioadelor de programare respective, cu toate că obiectivul general care trebuie să fie realizat după punerea în aplicare a ambelor etape în vederea asigurării funcționării operațiunii ar trebui specificat pentru fiecare etapă.

În plus, Comisia poate aproba tranziția unor proiecte majore, în cazul în care se preconizează că perioada de punere în aplicare va fi mai lungă decât perioada de programare, fie în decizia de aprobare a proiectului major, fie într-o modificare ulterioară a acesteia.

Declarația Comisiei cu privire la articolul 127 privind eșantionarea nestatistică

Comisia constată că, în ceea ce privește chestiunea eșantionării nestatistice, articolul 127 alineatul (1) prevede că o astfel de eșantionare trebuie să acopere minimum 5 % dintre operațiunile pentru care cheltuielile au fost declarate Comisiei pe parcursul unui an contabil și 10 % dintre cheltuielile care au fost declarate Comisiei pe parcursul unui an contabil. În plus, Comisia remarcă faptul că orientările pe care le-a emis cu privire la metodele de eșantionare pentru autoritățile de audit pentru perioada de programare 2007-2013 arată că dimensiunea eșantionului în cazul eșantionării nestatistice ar trebui, în general, să nu fie mai mică de 10 % din populația de operațiuni. Comisia consideră că posibilitatea de a reduce dimensiunea eșantionului de operațiuni la 5 % prezintă riscul ca eșantionul să nu fie suficient de reprezentativ și că, prin urmare, acest lucru ar avea drept efect fragilizarea asigurării de audit.

Declarația Comisiei cu privire la ratele forfetare

Comisia ia notă de dorința puternică a statelor membre ca procentele forfetare din venituri pentru sectoarele sau subsectoarele din domeniile TIC, cercetare, dezvoltare și inovare, precum și eficiența energetică să fie stabilite cât mai curând posibil, în conformitate cu articolul 61 alineatul (3) din Regulamentul privind dispozițiile comune. Stabilirea unor rate forfetare necesită date istorice fiabile și reprezentative cu scopul de a asigura o bază solidă pentru rata forfetară și de a reduce la minimum riscurile de suprafinanțare. În consecință, Comisia va pregăti procesul de licitație pentru lansarea unui studiu de colectare și de analiză a datelor necesare pe întreg teritoriul UE fără a aștepta adoptarea pachetului legislativ, va planifica și va gestiona studiul, și va trage concluzii din rezultatele studiului, astfel încât să poată adopta un act delegat de stabilire a ratelor forfetare pentru aceste sectoare sau subsectoare cât mai curând posibil și cel târziu până la 30 iunie 2015.

Declarația Comisiei cu privire la articolul 23

Comisia confirmă faptul că, nu mai târziu de șase luni de la intrarea în vigoare a Regulamentului privind dispozițiile comune, va emite orientări sub forma unei comunicări a Comisiei în care va explica modul în care preconizează aplicarea dispozițiilor privind măsurile care leagă eficacitatea fondurilor structurale și fondurilor de investiții europene (ESI) de buna guvernanță economică din articolul 23 din RDC. Orientările vor acoperi, în special, următoarele elemente:

— în ceea ce privește alineatul (1), noțiunea de „revizuire” și tipurile de „modificări” ale acordurilor de parteneriat și ale programelor care ar putea fi solicitate de Comisie, precum și clarificarea a ceea ce poate constitui o „acțiune eficace” în sensul alineatului (6);

— în ceea ce privește alineatul (6), o indicație a circumstanțelor care pot conduce la suspendarea plăților, incluzând criteriile care pot fi relevante pentru determinarea programelor care ar putea fi suspendate sau pentru stabilirea nivelului de suspendare a plăților.

Declarația Comisiei Europene cu privire la modificarea acordurilor de parteneriat și a programelor în contextul articolului 23

Comisia consideră că, fără a aduce atingere dispozițiilor articolului 23 alineatele (4) și (5), poate, după caz, face observații în legătură cu propunerile de modificare a acordurilor de parteneriat și a programelor prezentate de statele membre în temeiul articolului 23 alineatul (4), mai ales în cazurile în care acestea nu sunt conforme cu răspunsurile anterioare prezentate de respectivele state membre în temeiul articolului 23 alineatul (3) și, în orice caz, în temeiul articolelor 16 și 30. Comisia consideră că termenul de trei luni pentru adoptarea deciziei de aprobare a modificărilor acordului de parteneriat și ale programelor relevante astfel cum se prevede la articolul 23 alineatul (5) curge de la prezentarea propunerilor de modificare în temeiul alineatului (4), cu condiția ca acestea să respecte în mod adecvat observațiile formulate de Comisie.

Declarația Comisiei privind impactul acordului la care au ajuns colegiuitorii cu privire la rezerva de performanță și la nivelurile de prefinanțare a plafoanelor de plată

Comisia consideră că creditele de plată suplimentare, care ar putea fi necesare în perioada 2014-2020 ca urmare a modificărilor introduse cu privire la rezerva de performanță și la prefinanțare, rămân limitate.

Consecințele ar trebui să poată fi gestionate fără probleme dacă se respectă proiectul de regulament privind CFM.

Fluctuațiile anuale ale nivelului global al plăților, inclusiv cele generate de modificările menționate, vor fi gestionate prin utilizarea marjei globale pentru angajamente și a instrumentelor speciale convenite în proiectul de regulament privind CFM.

Comisia va monitoriza îndeaproape situația și își va prezenta analiza ca parte a evaluării intermediare.

Declarația Parlamentului European în ceea ce privește aplicarea articolului 5

Parlamentul European ia act de informațiile transmise la 19 decembrie 2012 de către Președinție ca urmare a dezbaterilor Coreper prin care statele membre și-au exprimat intenția să integreze încă în perioada pregătitoare a programării, pe cât posibil, principiile proiectului de regulament de stabilire a dispozițiilor comune aplicabile fondurilor structurale și de investiții europene , astfel cum se prezintă proiectul de regulament la momentul transmiterii informațiilor respective, privind programarea strategică, inclusiv spiritul și conținutul principiului de parteneriat, astfel cum este prevăzut la articolul 5.

(1) JO L 347, 20.12.2013, p. 320.